ΓΡΑΠΤΗ ΕΡΩΤΗΣΗ E-0408/98

υποβολή: Elisabeth Schroedter (V) προς την Επιτροπή

(24 Φεβρουαρίου 1998)

Θέμα: Στερεά αστικά απόβλητα (ΣΑΑ) στη Γαλικία

Λαμβάνοντας υπόψη ότι:

- το άρθρο 6 της Οδηγίας 75/442/ΕΟΚ(1) περί στερεών αποβλήτων, ορίζει ότι είναι υποχρεωτική η σύνταξη, εκ μέρους των κρατών μελών, σχεδίων σε σχέση με τα απόβλητα, καθώς και ότι η διαχείριση των στερεών αποβλήτων στην Αυτόνομη Διοικητική Περιφέρεια της Γαλικίας έχει ανατεθεί στην τοπική κυβέρνηση (Xunta),

- το 1992 η Xunta συνέταξε ένα Σχέδιο Αποβλήτων το οποίο προέβλεπε την κατασκευή ενός σταθμού μεταφόρτωσης ΣΑΑ στο Βίγο, ως μέρος ενός ευρύτερου δικτύου με προορισμό τη χωματερή της Θερθέδα (επαρχία της Λα Κορούνια),

- τον Ιανουάριο του 1997, η Xunta αποφάσισε τη μεταφορά του σταθμού μεταφόρτωσης του Βίγο, της μοναδικής εγκατάστασης του Σχεδίου του 1992 που βρισκόταν σε λειτουργία και για την κατασκευή της οποίας είχαν χρησιμοποιηθεί πόροι του ΕΤΠΕ, στο μικρό δήμο της Βιλιαμπόα,

- τον Ιούνιο του 1997 η Xunta υπέβαλε στην Ευρωπαϊκή Ένωση ένα Σχέδιο Διαχείρισης ΣΑΑ που δεν υπακούει σε καμία ρυθμιστική ή νομοθετική πράξη της κυβέρνησης ή του κοινοβουλίου της Γαλικίας. Το Σχέδιο αυτό διαφέρει εκείνου του 1992, εφόσον καθιερώνει την καύση του συνόλου σχεδόν των αποβλήτων και προβλέπει την κατασκευή δύο σταθμών καύσης. Διαφέρει επίσης από το σχέδιο που είχε εκπονήσει η Επιτροπή Περιβάλλοντος της Γαλικίας στο ότι τοποθετεί το σταθμό μεταφόρτωσης στη Βιλιαμπόα, αντί του Βίγο; στη γνωμοδότηση της προαναφερθείσας επιτροπής δεν γινόταν καμία αναφορά στο συγκεκριμένο θέμα, εφόσον δεν είχε ακόμη ληφθεί σχετική απόφαση;

- τον Σεπτέμβριο του 1997 η Xunta ενέκρινε το Νόμο 10/97 περί ΣΑΑ ο οποίος ορίζει, στη δεύτερη μεταβατική διάταξή του, ότι το Σχέδιο ΣΑΑ της Γαλικίας είναι εκείνο του 1992, μέχρι την έγκριση του νέου Σχεδίου, του οποίου η προθεσμία για την έναρξη ισχύος δεν τηρήθηκε,

- τον Σεπτέμβριο του 1997 οι κάτοικοι της Βιλιαμπόα κατέθεσαν στην Ευρωπαϊκή Επιτροπή διαμαρτυρία η οποία οδήγησε στο άνοιγμα φακέλου που βρίσκεται σήμερα υπό εξέταση και περιλαμβάνει τα ανωτέρω στοιχεία, καθώς και την καταγγελία ότι το προαναφερθέν Σχέδιο, το οποίο διαχειρίζεται η επιχείρηση Sogama, προάγει την παραγωγή αποβλήτων και επιβαρύνει τη μείωσή τους

Γνωρίζει η Επιτροπή ότι η Xunta έχει δαπανήσει πόρους των Ευρωπαϊκών Ταμείων για την κατασκευή μιας εγκατάστασης την οποία προτίθεται τώρα να διαλύσει; Σε ποιό σημείο βρίσκεται η διαδικασία εξέτασης της διαμαρτυρίας των κατοίκων της Βιλιαμπόα; Προτίθεται η Επιτροπή να επιδοτήσει τα έργα του Σχεδίου ΣΑΑ της Xunta το οποίο, βασιζόμενο στην καύση, προάγει την παραγωγή αποβλήτων και επιβαρύνει τη μείωσή τους, χωρίς να προσφέρει καμία διοικητική ή νομοθετική εγγύηση, εφόσον είναι γνωστό ότι το σχέδιο αυτό θα έπρεπε να είχε εγκριθεί με πράξη της Xunta τον Δεκέμβριο του 1997, κάτι το οποίο δεν συνέβη;

Απάντηση της καςWulf-Mathies εξ ονόματος της Επιτροπής

(20 Απριλίου 1998)

Πρέπει να αναφερθεί ότι η κατασκευή του σταθμού μεταφόρτωσης των στερεών αστικών αποβλήτων (ΣΑΑ) στο Vigo δεν συγχρηματοδοτήθηκε από τα κοινοτικά ταμεία.

Αντίθετα οι ισπανικές αρχές υπέβαλαν στην Επιτροπή τον Ιούνιο του 1997, σχέδιο διαχείρισης των αποβλήτων στην Γαλικία για συγχρηματοδότηση από το ταμείο συνοχής (και όχι από το ευρωπαϊκό ταμείο περιφερειακής ανάπτυξης).

Η Επιτροπή πραγματοποίηση αυτή τη στιγμή σε συστηματική εκτίμηση του σχεδίου με την τεχνική στήριξη των εξωτερικών εμπειρογνωμόνων. Μία ενδεχόμενη λήψη απόφασης συγχρηματοδότησης θα ληφθεί μόνον εάν το εν λόγω σχέδιο τηρεί όλες τις κοινοτικές πολιτικές, συμπεριλαμβανομένης αυτής που αφορά το περιβάλλον.

Στο πλαίσιο της αγωγής που κατατέθηκε στην Επιτροπή, αποστάληκε αίτηση για παροχή πληροφοριών στις ισπανικές αρχές. Οι ενάγοντες θα ενημερωθούν δεόντως από την Επιτροπή για κάθε εξέλιξη που θα υπάρξει όσον αφορά το θέμα αυτό.

(1) EE L 194 της 25.07.1975, σελ. 39.